CELEX: E2015J0019
Language: et
Date: 2016-05-10 00:00:00
Title: Kohtu otsus, 10. mai 2016, kohtuasjas E-19/15: EFTA järelevalveamet vs. Liechtensteini Vürstiriik (EMP/EFTA riigi poolt kohustuste täitmata jätmine – asutamisõiguse saamiseks ja piiriüleste teenuste osutamiseks eelneva loa saamise kavad – direktiiv 2006/123/EÜ – EMP lepingu artikkel 31 – EMP lepingu artikkel 36 – põhjendus – proportsionaalsus)

2.3.2017   
            
            
               ET
            
            
               Euroopa Liidu Teataja
            
            
               C 66/30
            
         KOHTU OTSUS,
   10. mai 2016,
   kohtuasjas E-19/15:
   EFTA järelevalveamet vs. Liechtensteini Vürstiriik
   (EMP/EFTA riigi poolt kohustuste täitmata jätmine – asutamisõiguse saamiseks ja piiriüleste teenuste osutamiseks eelneva loa saamise kavad – direktiiv 2006/123/EÜ – EMP lepingu artikkel 31 – EMP lepingu artikkel 36 – põhjendus – proportsionaalsus)
   (2017/C 66/09)
   Kohtuasjas E-19/15, EFTA järelevalveamet vs. Liechtensteini Vürstiriik, esitatud AVALDUS, et kohus tuvastaks, et jättes Liechtensteinis tegutsema ja/või seal piiriüleseid teenuseid osutama hakata soovivate ettevõtjate jaoks kehtima eelneva loa saamist käsitlevad riiklikud õigusnormid, ei ole Liechtensteini Vürstiriik täitnud oma kohustusi, mis tulenevad EMP lepingu X lisa punktis 1 viidatud õigusakti (Euroopa Parlamendi ja nõukogu 12. detsembri 2006. aasta direktiiv 2006/123/EÜ, teenuste kohta siseturul, mida on EMP lepinguga kohandatud selle protokolli nr 1 alusel) artiklitest 9, 10, 13 ja 16, ning sel määral kui asutamisõigus ja piiriüleste teenuste osutamine jäävad nimetatud õigusakti kohaldamisalast välja, et Liechtenstein ei ole täitnud oma kohustusi, mis tulenevad EMP lepingu artiklitest 31 ja 36. Kohus koosseisus esimees Carl Baudenbacher, ettekandev kohtunik Per Christiansen ja kohtunik Páll Hreinsson tegi 10. mail 2016 otsuse, mille resolutiivosa on järgmine:
   Kohus:
   
               1.
            
            
               otsustab, et Liechtensteini Vürstiriik ei ole täitnud oma kohustusi, mis tulenevad EMP lepingu X lisa punktis 1 viidatud õigusakti (Euroopa Parlamendi ja nõukogu 12. detsembri 2006. aasta direktiiv 2006/123/EÜ, teenuste kohta siseturul, mida on EMP lepinguga kohandatud selle protokolli nr 1 alusel) artiklitest 9, 10, 13 ja 16:
               
                           a)
                        
                        
                           jättes kehtima Liechtensteini kaubandusseaduse artikli 7, millega on kehtestatud kord, mille alusel Liechtensteinis tegevust alustada kavatsevad ettevõtjad peavad taotlema selleks eelneva loa;
                        
                     
                           b)
                        
                        
                           jättes kehtima Liechtensteini kaubandusseaduse artikli 8 lõike 1 osas, milles on kehtestatud Liechtensteinis tegevust alustada soovivatele ettevõtjatele eelneva loa saamiseks ebaselged ja mitmeti tõlgendatavad tingimused (nimelt tingimus omada vajalikku personali ja osata piisaval määral saksa keelt);
                        
                     
                           c)
                        
                        
                           suutmata tagada, et Liechtensteini kaubandusseadusega kehtestatud eelneva loa saamise tingimused ei dubleeriks tingimusi ja kontrollimeetmeid, mis on eesmärgilt samaväärsed või põhiolemuselt võrreldavad nendega, mida teenusepakkuja peab juba mõnes teises EMP riigis täitma;
                        
                     
                           d)
                        
                        
                           suutmata tagada, et Liechtensteini kaubandusseaduse kohase eellubade kava menetlused ja formaalsused oleksid selgesti sätestatud; ning
                        
                     
                           e)
                        
                        
                           jättes kehtima Liechtensteini kaubandusseaduse artikli 21, mille kohaselt Liechtensteinis piiriüleseid teenuseid osutada soovivad ettevõtjad peavad sellest eelnevalt teatama.
                        
                     
         
               2.
            
            
               tuvastab, et sel määral kui Liechtensteini kaubandusseadusega hõlmatud teenused jäävad väljapoole EMP lepingu X lisa punktis 1 viidatud õigusakti (Euroopa Parlamendi ja nõukogu 12. detsembri 2006. aasta direktiiv 2006/123/EÜ, teenuste kohta siseturul, mida on EMP lepinguga kohandatud selle protokolli nr 1 alusel) kohaldamisala, ei ole Liechtenstein täitnud oma kohustusi, mis tulenevad EMP lepingu artiklitest 31 ja 36:
               
                           a)
                        
                        
                           jättes kehtima Liechtensteini kaubandusseaduse artikli 7 ning
                        
                     
                           b)
                        
                        
                           jättes kehtima Liechtensteini kaubandusseaduse artikli 21.
                        
                     
         
               3.
            
            
               kohustab Liechtensteini Vürstiriiki kandma menetluskulud.